钦定古今图书集成/明伦汇编/官常典/第063卷 > 济南惠王遂
## 钦定古今图书集成/明伦汇编/官常典/第063卷 > 济南惠王遂

按《晋书》本传：“济南惠王遂，字子伯，宣帝弟，魏鸿胪丞
恂之子也。仕魏关内侯，进封平昌亭侯，历典军郎将。
景元二年，转封武城乡侯，督邺城守诸军事、北中郎
将。五等建，封祝阿伯，累迁冠军将军。武帝受禅，封济
南王。泰始二年薨，二子耽、缉。耽嗣立，咸宁三年，徙为
中山王，是年薨，无子，缉继成都王颖以缉为建威将”
军，与石熙等率众距王浚，没于阵薨，无子，国除。后遂
之曾孙勋，字伟长，年十馀岁。愍帝末，长安陷，刘曜将
令狐泥养为子。及壮，便弓马，能左右射。咸和六年，自
关右还，自列云是大长秋恂之元孙，冠军将军、济南
惠王遂之曾孙，略阳太守瓘之子。遂拜谒者仆射，以
勇闻。庾翼之镇襄阳，以梁州刺史援桓宣，卒请勋代之。初屯西城，退守武当。时石季龙死，中国乱，雍州诸
豪帅驰告勋，勋率众出骆谷，壁于悬钩，去长安二百
里。遣部将刘焕攻长安，又拔贺城。于是关中皆杀季
龙太守、令长以应勋。勋兵少，未能自固，复还梁州。永
和中，张琚据陇东，遣使招勋，勋复入长安。初，京兆人
杜洪知勋惮琚兵，彊因说勋曰：“不杀张琚，关中非国
家有也。”勋乃伪请琚于坐杀之。琚弟走池阳，合众攻
勋，频战不利，请和归梁州。后桓温伐关中，命勋出子
午道，而为苻雄所败，退屯于女娲堡。俄迁征虏将军，
监关中军事，领西戎校尉，赐爵通吉亭侯。为政暴酷，
至于治中别驾及州之豪右，言语忤意，即于坐枭斩
之。或引弓自射，西土患其凶虐。在州常怀据蜀，有僭
伪之意。桓温闻之，务相绥怀，以其子康为汉中太守。
勋逆谋已成，惮益州刺史周抚，未发，及抚卒，遂拥众
入剑阁。梁州别驾雍端、西戎司马隗粹并切谏，勋皆
诛之。自号梁益二州牧、成都王。桓温遣朱序讨勋，勋
兵溃，为序所获，及息龙子长史梁惮、司马《金壹》等送
于温，温并斩之，传首京师。